Bekende Pta-kunstenaar dood in huis gekry‘n Selfportret van Rudolph Vosser. Foto: Via Flickr Rudolph Vosser (52), ŉ bekende kunstenaar van Pretoria, se ontbinde liggaam is vandeesweek by sy huis in Brooklyn in die ooste van Pretoria aangetref. Volgens ŉ betroubare bron is die polisie na sy huis in Alexanderstraat ontbied nadat bure en veiligheidswagte ŉ onaangename reuk vanuit sy motorhuis waargeneem het. Met die polisie se aankoms het hulle Vosser se liggaam langs sy motor in sy motorhuis gevind. “Sy liggaam was reeds erg ontbind en hy is vermoedelik reeds twee weke gelede dood. Hy het alleen gewoon en ŉ kluisenaarslewe gelei, alhoewel hy soms besoekers gehad het,” het die bron gesê. Die oorsaak van sy dood is nie bekend nie. Daar word geen vuilspel vermoed nie. Die polisie het sy broer van sy dood in kennis gestel. Nuus van sy afsterwe is Vrydag op sosiale media gedeel. “Hoop jy het nou rus gevind papi,” [sic] skryf Francois Swanepoel. Koos van Bergen het Vosser as een van die mees talentvolle kunstenaars beskryf. Vosser was ŉ visuele kunstenaar en is in 1965 gebore. Baie van sy kunswerke is op veilings en in kunsgalerye verkoop. Hy word beskryf as ŉ begaafde portretskilder wie se werk te min aandag gekry het, omdat hy al minder uitgestal het. Benewens figure was dit stilleweagtige skilderye van objekte wat die oog gevang het. Kapt. Daniel Mavimbela, polisiewoordvoerder, het Saterdag aan Maroela Media bevestig die polisie doen ŉ geregtelike doodsondersoek nadat ŉ man se liggaam Donderdagaand by sy huis gevind is. Hy het gesê dat ŉ nadoodse ondersoek sal bepaal hoe lank hy al dood is en wat die oorsaak van sy dood was. Rudolph Vosser. Foto: Francois F Swanepoel.